59. ΑΠΟΦΑΣΗ ΥΠΟΥΡΓΟΥ ΕΣΩΤΕΡΙΚΩΝ Αριθ. 87373 της 24 Νοεμ./20 Δεκ. 1980 (ΦΕΚ Β΄1287) Περί καθορισμού αποζημιώσεως των μελών και του γραμματέως της συνιστωμένης κατά δήμο ή κοινότητα επιτροπής επιλύσεως δια συμβιβασμού των φορολογικών διαφορών και εν γένει αμφισβητήσεων». Έχοντας υπόψη: 1.Τις διατάξεις του άρθρ.32 του Νόμ.1080/80 «περί τροποποιήσεως και συμπληρώσεως διατάξεών τινων της περί των προσόδων των Οργανισμών Τοπικής Αυτοδιοικήσεως Νομοθεσίας και άλλων τινών συναφών διατάξεων» που ορίζουν ότι: α)Όπου η επίλυσις των φορολογικών διαφορών και εν γένει αμφισβητήσεων περί την βεβαίωσιν ή αναγνώρισιν φορολογικής απαλλαγής ή μειώσεως οιουδήποτε αυτοτελούς φόρου, τέλους, δικαιώματος εισφοράς και προστίμου μεταξύ δήμου ή κοινότητος ή συνδέσμου δήμων και κοινοτήτων και φορολογουμένου έχει υπαχθεί εις τα Τακτικά Διοικητικά Δικαστήρια, συνιστάται κατά δήμον ή κοινότητα, επιτροπή επιλύσεως δια συμβιβασμού τούτων, εξαιρουμένων των επί τη βάσει δηλώσεως των φορολογουμένων βεβαιουμένων ποσών και  β)Εις τον πρόεδρον, τα μέλη και τον γραμματέα της επιτροπής παρέχεται αποζημίωσις κατά υπόθεσιν καθοριζομένη δι’ αποφάσεως του Υπουργού των Εσωτερικών βαρύνουσα τον οικείον δήμον ή  κοινότητα. 2.Το γεγονός ότι τα εκ δημοσίων ή δημοτικών υπαλλήλων μέλη της επιτροπής και ο γραμματέας αυτής δεν απαλλάσσονται των κυρίων καθηκόντων των, αλλά υποχρεούνται να συνέρχονται σε τακτές προθεσμίες που ορίζει ο νόμος εις την έδραν του δήμου ή της κοινότητος, δια την συζήτησιν των υποθέσεων που παραπέμπονται ενώπιον αυτής και στη συνέχεια σύνταξη των οικείων πρακτικών εκτός ωραρίου λειτουργίας των δημοσίων υπηρεσιών και υποβάλλονται εκ του λόγου αυτού σε δαπάνες για τις μετακινήσεις τους. 3.Την αριθ.40090/28.5.1980 κοινήν απόφασιν των κ.κ. Πρωθυπουργού και Υπουργού Εσωτερικών, «περί μεταβιβάσεως αρμοδιοτήτων εις τον Υφυπουργόν Εσωτερικών» (ΦΕΚ 527/11.6.80 τεύχος Β΄) αποφασίζουμε: Καθορίζουμε από 1.1.1981 και εφεξής την αποζημίωση των μελών και του γραμματέως της κατά δήμο ή κοινότητα συνιστωμένης επιτροπής επιλύσεως δια συμβιβασμού των φορολογικών διαφορών και εν γένει αμφισβητήσεων στο ποσόν των δρχ. 200 κατ’ υπόθεσιν, επιμεριζόμενο μεταξύ των συμμετεχόντων ως εξής: α)Δια τον πρόεδρον δρχ. 65. β)Δια τα μέλη και τον γραμματέα δρχ.45. Η δαπάνη βαρύνει τον οικείο δήμο ή κοινότητα. Για την καταβολή της αποζημιώσεως θα εκδίδεται από τον δήμον ή κοινότητα χρηματικό ένταλμα, στο οποίο θα επισυνάπτονται, εκτός των άλλων δικαιολογητικών που απαιτούνται και: (α)κατάστασις του Προέδρου της Επιτροπής, στην οποίαν θα εμφαίνεται ο αριθμός των υποθέσεων που συζητήθηκαν και των συνταχθέντων από αυτή πρακτικών και (β)βεβαίωσις του δημάρχου ή Προέδρου της Κοινότητος ότι διαβιβάστηκαν εις αυτόν από την επιτροπή τα οικεία Πρακτικά συζητήσεως των υποθέσεων δια την περαιτέρω προώθησίν των. Τροποποιήθηκε με την 27203/11-26 Μαΐου 1981, ΦΕΚ Β΄ 302, (κατωτ. αριθ.62) απόφ. Υπ. Εσωτερικών. 